Laruland

Fjell og bratte åser preger naturen i Laruland, og en stor del av landet ligger i An Iomaire. Hovedstaden Atrìdam Mór ligger ved Loch Laru, landets største innsjø. Utenom de andre storbyene, Cilled Mór og Mámrue, er landet spesielt i å ha en uvanlig stor andel bygder og landsbyer i forhold til større metropoler. Bratte daler gjør reisen fra landsby til landsby lang og kronglete, og dette har naturligvis bremset urbaniseringen av landet. Folket, og deres kultur er sterkt rotfestet i nærmiljøet, og det ligger mye stolthet i å være fra et mindre, ruralt område. Landet grenser til Gallunia i vest, Markland i øst og Xolran i nord.

Den larulske byggestilen er dvergisk- og halvlingsk håndtverk i symbiose, svært definert av sine keltiske uthugginger. Solide steinvegger som holder oppe laftede hus med spise stråtak og ofte med minst ett levende tre inkorporert i hvert hus. Dette, for å forhindre at husene raser ned fjellsidene

På grunn av de bratte dalene, er det få steder å dyrke store åkrer, men klimaet er perfekt for landbruk, og de flittige Larulene har myldret åsene med terrassedyrking. Her dyrkes det noe epler til cider, grønnsaker av alle typer, og mest av alt: kærduil.

Kærduilplanten er kjent over hele kontinentet som et pipefyll som gir en gøyal effekt. Hvilken effekt det har, kommer an på hvilken families kærduil en bruker, men den generelle effekten er et lystigere lynne. Avhengig av familie, kan effektene være; forsterket smakssans, økte danseferdigheter, mild forelskelse, bedre hørsel, drømmeløs søvn, endringer i hårfarge, for å nevne noen.

Larulene selv, eksperter som de er, snakker sjeldent om “kærduil” generelt, men omtaler det først og fremst ved etternavnet til produsenten.

Landet har en liberal holdning til kærduil, men tross at det er lovlig i hele Correaum, er deres største importør Insul, øya i sør.

Kulturen kan minne om irsk og skotsk, og det bor hovedsakelig halvlinger, dverger, gnomer og toppgnomer her. Skogene er bosatt av gnomer og fjellfolk (firbolg), og langs den sydlige kysten, hvor kærduil-bladene eksporteres fra, finnes også menneskelig innflytelse.

Her bruker man ofte irske og skotske etternavn som for eksempel: Bróin, Gallach, O’Dufaigh, Duinn og McFearnley.

### Steder i Laruland

#### Nieuwtoren

Et tårn som ligger syd i Laruland, det er hjemmet og forskningsstedet til brötlianske forskeren **Tohma Nieuwhuis.** Det sies at han spesialiserer seg i interdimensjonal magi.

#### Bogaigh

Syd i landet ligger våtmarken Bogaigh, som ses på som den største sumpen på hele kontinentet. Våtmarken er fortsatt bebodd, da primært av gnomer, fjellfolk og salamanderaktig øglefolk som bor i hus som står på store påler som er slått langt ned i de tørrere myrtuftene.

#### Abhainn

En større landsby som ligger langs Abelven og det er den største og eneste byen i Bogaigh. Tohma Nieuwhuis har sitt tårn her, i tillegg har en arkanisk smed, Dirk Olgers, etablert seg her.

Byen var en slags bastion for motstandsbevegelsen i kampen mot Skrale Etel Vorteskrekk som hadde intensjoner om å ta over hele Bogaigh og hele sydlige Laruland, men en gruppe eventyrere beseiret heksa og åpnet opp for at sumpen kunne bli atraktiv igjen. Byens leder, Fianna Cosanta, har et håpefullt syn på at Abhainn kan bli en viktig brikke i eksporten av kærduil.